b'\n_START_ARTICLE_\nRoope Pelo\n_START_SECTION_\nKoulutus\n_START_PARAGRAPH_\nPelo valmistui s\xc3\xa4hk\xc3\xb6voima- ja automaatiotekniikanmekaanikoksi vuonna 1995, mutta ymm\xc3\xa4rsikin sen j\xc3\xa4lkeen haluavansa mieluummin laulajaksi. H\xc3\xa4n aloitti lauluopintonsa vuonna 1997 Helsingin Konservatoriossa. H\xc3\xa4n k\xc3\xa4vi vuosina 2000\xe2\x80\x932001 Oriveden musiikkilinjan ja sen j\xc3\xa4lkeen vuosina 2001\xe2\x80\x932002 Helsingin konservatorion muusikkolinjan. H\xc3\xa4n opiskeli Helsingin ammattikorkeakoulussa kulttuurialan ammattikorkeakoulututkinnon p\xc3\xa4\xc3\xa4aineenaan laulu, ja valmistui sielt\xc3\xa4 laulupedagogiksi 2008._NEWLINE_Pelon laulunopettajina ovat toimineet muun muassa Matti Pelo, Petri P\xc3\xb6yh\xc3\xb6nen, Mikko Pasanen ja Aki Alamikkotervo.\n_START_SECTION_\nUran alku\n_START_PARAGRAPH_\nNuoruuden ja varhaisaikuisuuden 1990\xe2\x80\x932000 Pelo lauloi Halikko Ensembess\xc3\xa4, joka saavutti Maltan kansainv\xc3\xa4lisess\xc3\xa4 laulukilpailussa 2. sijan. 17\xe2\x80\x9320-vuotiaana h\xc3\xa4n toimi paikallisen Sonic Haze -yhtyeen solistina ja kiersi paikallisia ravintoloita ja kotibileit\xc3\xa4._NEWLINE_22-vuotiaana Pelo kutsuttiin laulajaksi poikab\xc3\xa4ndi Boomiin. Yhtye teki yhden levyn levy-yhti\xc3\xb6 Sonylle ja kiersi sen j\xc3\xa4lkeen ymp\xc3\xa4ri Suomea, antoi lehti-, radio- ja tv-haastatteluja sek\xc3\xa4 osallistui Onnenpy\xc3\xb6r\xc3\xa4- ja Syksyn s\xc3\xa4vel -kilpailuihin. Muutamat yhtyeen kappaleet ylsiv\xc3\xa4t jopa radiosoittojen ykk\xc3\xb6siksi. _NEWLINE_Pelo lauloi Savonlinnan oopperakuorossa vuosina 2001\xe2\x80\x932004. _NEWLINE_Vuosina 2003\xe2\x80\x932007 Pelo oli Helsingin kaupunginteatterin musikaalilaulajana. H\xc3\xa4n esiintyi muun muassa musikaaleissa Cherbourghin sateenvarjot, Miss Saigon ja Evita.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nPelo on laulajana Roope Pelo & The Fearless -yhtyeess\xc3\xa4. Lis\xc3\xa4ksi h\xc3\xa4n on ollut musiikkiyhtye Virtuoson j\xc3\xa4sen vuodesta 2005 l\xc3\xa4htien ja toiminut solistina erilaisissa kirkollisissa teoksissa ja oopperaproduktioissa, kuten Bachin kantaateissa, Mozartin Taikahuilussa (Taminon rooli), Pasatieri Signor Deluso (Leonin rooli), Brittenin Kes\xc3\xa4y\xc3\xb6n Unelmassa (Lysanderin rooli), Pulaoopperassa ja Helsingin Kaupunginteatterin Cherbourghin sateenvarjoissa (Jeanin rooli)._NEWLINE_Vuosina 2007\xe2\x80\x932015 Pelo oli Halikon Musiikkiyhdistyksen toiminnanjohtaja. Yhdistyksen tarkoitus on edist\xc3\xa4\xc3\xa4 musiikin harrastusta ja opetusta erityisesti lasten ja nuorten keskuudessa._NEWLINE_Vuonna 2014 Pelo perusti yhdess\xc3\xa4 Sanna Takatalo-Heinosen kanssa Tanssii ja Musisoi ry:n. Yhdistys j\xc3\xa4rjest\xc3\xa4\xc3\xa4 kulttuuritapahtumia ja tanssikursseja.'